KŐSZEG VÁROS ÖNKORMÁNYZATÁNAK Ikt. szám:

# Városfejlesztési, Idegenforgalmi, Környezetvédelmi és Vagyonügyi Bizottsága

**JEGYZŐKÖNYV**

***Készült***: 2022. december 7-én 14 óra 00 perctől a Városháza 131. -es tanácskozótermében a Városfejlesztési, Idegenforgalmi, Környezetvédelmi és Vagyonügyi Bizottság nyilvános üléséről.

***Jelen vannak***: Kiss Péter, Gelencsér Attila, Kiss Zoltán Miksa, Takácsné Varga Ágnes, Gelencsér Júlia, Harsányi Zsolt, Stampf Ervin, Illés Péter Gábor (8 fő)

***Meghívottak:*** Básthy Béla polgármester, Dr. Zalán Gábor jegyző, Dr. Nagy Edina aljegyző, Németh Ildikó osztályvezető, Kovács István Kőszegi Városüzemeltető Kft. ügyvezető igazgató.

Az elnök szavazásra teszi fel a sorrendjében változtatott napirendet, melyet a bizottság **8 igen** szavazattal elfogad.

**Napirend:**

1. „Lomi lottó’ elnevezésű nyereményjáték 2023. évi szabályzatának jóváhagyása

Előadó a polgármester nevében: Németh Ildikó városüzemeltetési osztályvezető

1. A nemezgyári duzzasztó zsilip üzemeltetésére vonatkozó szerződés módosításának jóváhagyása

Előadó a polgármester nevében: Németh Ildikó városüzemeltetési osztályvezető

1. A fizető parkolók működésének és igénybevételének rendjéről szóló 16/2015. (VI. 26.) önkormányzati rendelet módosítása

Előadó a polgármester nevében: Németh Ildikó városüzemeltetési osztályvezető

**1.napirendi pont**

**Németh Ildikó:** Ez év végén lejár a „Lomi lottó” nyereményjáték, amely játékot jövő évben is szeretnénk folytatni. Ebbe a programba továbbra is becsatlakozna partnerként a TESCO, illetve a COOP Áruházak. Tapasztalatok szerint, mint ahogy az előterjesztésbe is ismertettük a zöldudvar igénybevétele jelentős, amelyet a közszolgáltató STKH Kft. által megküldött adatok is alátámasztanak. Azt is látjuk, hogy az idei évben volt először, hogy a lomtalanításkor összegyűjtött hulladék esetében nem haladtuk meg a megadott mennyiséget, így díjfizetés kötelezettség ebből nem adódott a városnak. A játék keretében továbbra is havonta 100.000.- Ft összértékű nyereményutalvány kerülne kisorsolásra 40, 30, 15, 10 és 5 ezer forintos címletekben, mely költségek felét a város állná.

**Kiss Péter:** Ez egy jó kezdeményezés, lehetne tovább folytatni. Érdeklődik, hogy a Lomtalanítás után maradt hulladékok sorsával mi lesz.

**Kovács István**: Már sokszor beszéltünk róla. Nem csak a belvárosban, hanem külterületeken zöldterületen, ahol majd kaszálni fogunk, sok idegen anyag bent van fűben. Meg lettünk bízva az elszállítással, de jelenleg még keressük megoldást, például meghatalmazással a lakosság nevére kivihetnénk az elektronikai hulladékot, így térítésmentes lenne, de pillanatnyilag nem tudjuk hová vinni, mivel senki nem akarja átvenni.

Mivel kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú – 8 igen szavazat**

**67/2022. (XII.07.) számú határozat:**

1. Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek a „Lomilottó” elnevezésű nyereményjáték 2023. évre vonatkozó szabályzatát a melléklet szerinti tartalommal jóváhagyásra.
2. Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy rendelje el a Lomilottó nyereményjátékhoz csatlakozó, a nyereményösszeg felét biztosító Hétforrás Nagykereskedelmi és Szolgáltató Zrt. (Coop) és a Tesco-Global Áruházak Zrt. partnerekkel kötendő támogatási szerződés előkészítését, egyúttal hatalmazza fel a polgármestert a szerződések aláírására.
3. Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy Kőszeg Város Önkormányzata 2023. évi költségvetésének terhére biztosítsa a Lomilottó nyereményjáték önkormányzatra jutó 600.000, -Ft összegű pénzügyi fedezetét.

Felelős a közlésért: Kiss Péter bizottsági elnök

Határidő: képviselő-testületi ülés

1. **napirendi pont**

A nemezgyári duzzasztó zsilip üzemeltetésére vonatkozó szerződés módosításának jóváhagyása

**Németh Ildikó:** Ez év áprilisától sikerült szerződést kötni a Kőszegi Önkéntes Tűzoltó Egyesülettel, ami a nemezgyári duzzasztó zsilip üzemeltetésére jött létre. Ez a szerződés december 31-én lejár. Annak érdekében, hogy folyamatos legyen ez a feladat ellátás, így a szerződés hosszabbítását készítette elő a jogtanácsos, amely szerződésben határozatlan idő került meghatározásra, az éves díj változatlan hagyása mellett.

**Gelencsér Attila:** Olvastam olyant a szerződésben, hogy a tűzoltókat bizonyos esetben kártérítés terheli.

**Németh Ildikó**: A szerződés 5. pontja határozza meg a tájékoztatási kötelezettségeket. A kommunikáció folyamatos, mind a tűzoltókkal, mind a vízügyi szervekkel, így nem gondolom, hogy bármi probléma adódna ebből.

Mivel kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú – 8 igen szavazat**

**68/2022. (XII.07.) számú határozat:**

1. Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek a 2022. március 1. hatállyal közte és a Kőszegi Önkéntes Tűzoltó Egyesület között a Gyöngyös-patakon található Nemezgyári duzzasztó zsilip üzemeltetésére vonatkozó, módosításokkal egységes szerkezetbe foglalt támogatási szerződést a melléklet szerinti tartalommal hagyja jóvá és hatalmazza fel a polgármestert a szerződés aláírására.
2. Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy Kőszeg Város Önkormányzata 2023. évi költségvetésének terhére biztosítsa a működési célú támogatás pénzügyi fedezetét.

Felelős a közlésért: Kiss Péter bizottsági elnök

Határidő: képviselő-testületi ülés

1. **napirendi pont**

A fizető parkolók működésének és igénybevételének rendjéről szóló 16/2015. (VI. 26.) önkormányzati rendelet módosítása

**Németh Ildikó:** A parkolási közszolgáltatást a Kőszegi Városüzemeltető Kft. látja el közszolgáltatási szerződés alapján. A Városüzemeltető Kft. éves beszámolója keretében a parkolási rendszer működéséről, tapasztalatairól, bevétel-kiadásairól is részletesen beszámol. Az év folyamán általa tett javaslatok és észrevételek nyomán merült fel a parkolási rendelet módosítása, amely a díjköteles várakozási területek besorolását, parkolójegyek, bérletidíjak emelését tartalmazza.

Lényegesebb változás az eddigiekhez képest, hogy a jelenlegi 3 övezetet 2 övezetre szűkítenénk, sárga és pirosra, amelyeket az előterjesztéshez csatolt térképen jelöltünk. Lakossági jelzésre további utcákat javaslunk bevonni a díjköteles várakozási területek közé, ezek a Gyöngyös, Pék és Táncsics utcák. Ide majd plusz parkolóórákat is ki kell helyezni, egy a Várkör Coop bolt előtti részen felszabadítható, hiszen ott abban a környezetben jelenleg 2 óra van kihelyezve, illetve a Városüzemeltető Kft. egy plusz órát üzembe tud még helyezni.

A rendelet megalkotása óta a várakozási díjak nem emelkedtek, így erre most javaslatot tettünk a közszolgáltató jelzése alapján, illetve az éves lakossági, valamint kedvezményes éves bérleteknél van változás. A szálláshelyek részére biztosított kedvezményes éves bérletet leválasztottuk a hivatalok, intézmények dolgozói részére biztosított kedvezményes bérlettől, itt egy magasabb díjat jelöltünk meg.

A Brenner-ház udvar tekintetében a korábban mentességet élvező személyek járműveik után a jövőben kedvezményes bérlet megváltásával vehetnék igénybe a parkolót.

A rendelet módosítása során javasolt hatályon kívül helyezni a kizárólagos parkolóhasználatot, hiszen ezzel a lehetőséggel senki nem élt. Továbbá a pótdíj 50 %-ának megfizetése alóli mentesülésre vonatkozó rendelkezést is javasoljuk hatályon kívül helyezni, annál is inkább, mivel ez a lehetőség nagyobb kedvezménnyel járt a várakozási díjat meg nem fizetők részére.

Ezek a változások 2023. február 1-jén lépnének hatályba, ennyi időre azért is van szükség, hogy az automaták kihelyezését/áthelyezését, átállítását, a mobilparkolási rendszerben való átvezetést meg lehessen oldani.

**Gelencsér Attila:** A Pék utcábanparkolóknak nagyon messze lesz a parkolóautomata.

**Kovács István**: A jogszabály azt mondja, hogy 75 méter lehet a távolság a parkoló óráig. Egy parkoló órát át tudjuk rakni a Pék utcában, és akkor megfelelő távolságban lesz. Próbálunk a jogszabályoknak megfelelően cselekedni, és a lehetőségeket meg kell vizsgálni.

Jelzi, hogy még az automatákat át kell állítani, valamint az övezeti táblákat ki kell cserélni.

**Básthy Béla:** Sajnos a mobilfizetési rendszeren nem tudják kezelni azt, amit a parkolójegy díjaknál javasoltuk. Szerettük volna, ha a második órától egy magasabb tarifa lenne beállítva. Úgy tudnák csak beállítani, ha az adott övezetben az első órát teljes összegen kifizetik, függetlenül attól, ha az adott illető csak mondjuk 20 percet venne igénybe. Az automata ezt tudná kezelni, a mobil parkolási rendszer nem.

**Dr. Zalán Gábor:** Igazgató Úrék kaptak írásban is választ, de mi ezen kívül fel is hívtuk a Nemzeti Mobilfizetési Zrt. erre szakosodott vezetőjét, aki elmondása szerint ezt a magasabb tarifás javaslatot csak úgy tudnák kezelni, ahogy polgármester úr mondta. Sajnos ezzel viszont a két rendszer (automata és mobilparkolás) nem lenne összhangban.

**Kovács István:** Ahol nem akarjuk, hogy egész nap ott álljon - akár díj ellenében is - az autó, ott meg lehetne határozni a maximális várakozási időt.

**Básthy Béla**: A Rákóczi Ferenc utcában és a posta előtt lehetne ezt szabályozni esetleg. Visszatérve még az előbbiekre nem gondoltam volna, hogy nem az automata lesz a szűk keresztmetszet, hanem a mobil alkalmazás.

**Kiss Zoltán Miksa**: A Fő téren való parkolást meg lehetne szüntetni, büntetni kéne, összetörik a burkolat, ahogy rámennek.

**Básthy Béla**: Ígéretet kaptunk, hogy büntetni fognak érte.

Mivel kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú – 8 igen szavazat**

**69/2022. (XII.07.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek elfogadásra a fizető parkolók működésének és igénybevételének rendjéről szóló 16/2015. (VI.26.) önkormányzati rendelet módosítását.

Felelős a közlésért: Kiss Péter bizottsági elnök

Határidő: képviselő-testületi ülés

**Egyebek**

**Kiss Péter:** A Szűk közben a távhős projekt befejeződött,a csövek és a fanyesedék a területen maradtak. Az aszfaltozás sem elfogadható, a mai napig nem javították.

**Németh Ildikó:** Tudunk a problémáról, voltunk kint, a területre kitett anyagokat a héten ígérték, hogy elviszik. Azon kívül a zöldterületeket szépen rendezték, csak időközben az arra járó gyalogosok és kerékpárosok kijárták. Az aszfaltozást idén már az időjárásra tekintettel nem fogják elvégezni, jövő tavasszal kell visszajönniük rendezni.

**Takácsné Varga Ágnes**: Azon a területen lehetne parkolókat kialakítani, a Munkaügyi Központ mellett.

**Kiss Péter**: Ki lehetne alakítani parkolókat, csak az a probléma, hogy a szervízút ami a Munkaügyi Központ előtt van, nagyon szűk lenne.

Problémát látok még a Vasivíz által bontott területek helyreállításával. A Győry János utcában bontottak, kértek erre bontási engedélyt? Szétdöntöttek mindent. Módosítva lett a rendelet, más mindenki betartja a Vízmű nem. Az Ady Endre utcában a gázosok még rosszabbak, mint a vizesek.

Festetich Imre utca Hunyadi utca kereszteződésében is van probléma, a rétegvíz jön fel az aszfalt alól. Télen lefagyhat, balesetveszélyes.

Más napirendi pont nem lévén az elnök a nyilvános ülést 14 óra 50 perckor berekesztette.

 …………………………… ……………………………..

 Kiss Péter elnök Bizottsági tag